**KÁL NAGYKÖZSÉG ÖNKORMÁNYZATI**

**KÉPVISELŐTESTÜLETÉNEK 17/2014.(XI.27.) ÖNKORMÁNYZATI RENDELETE**

**„KÁL NAGYKÖZSÉG DÍSZPOLGÁRA” CÍM ALAPÍTÁSÁRÓL ÉS**

**ADOMÁNYOZÁSÁRÓL**

Kál Nagyközség Önkormányzata Képviselő-testülete az Alaptörvény 32. cikk (1) bekezdés i) pontja és (2) bekezdése, valamint „Magyarország helyi önkormányzatairól” szóló 2011. évi CLXXXIX. törvény 42. § (1), (3) bekezdése alapján biztosított jogkörében eljárva, valamint „Magyarország címerének és zászlajának, valamint állami kitüntetéseiről” szóló 2011. évi CCII. törvény 24.§ (9) bekezdésében kapott felhatalmazás alapján a következőket rendeli el:

1. **DÍSZPOLGÁRI CÍM ALAPÍTÁSA**

**1. §** (1) [[1]](#footnote-1) „(1) Kál Nagyközség Önkormányzata abból a célból, hogy helyi közösségek szolgálatában kiemelkedő érdemeket szerzett személyek méltó elismerésben részesülhessenek, s általa személyüket és cselekedeteiket megfelelőképpen értékelve állíthassa példaként a jelen- és utókor elé: "Kál Nagyközség Díszpolgára" címet alapít és ezen elismerés adományozásának feltételeit, valamint az eljárás rendjét a következő rendeletben szabályozza.

(2) „Kál Nagyközség Díszpolgára” cím adományozható annak a magyar vagy külföldi állampolgárnak, aki valamely kiemelkedő munkájával vagy egész életművével a nagyközségen belül vagy pedig országosan olyan általános elismerést szerzett, amely hozzájárult a nagyközség jó hírnevének öregbítéséhez. A nagyközség fejlesztésében, a társadalmi szociális, kulturális, sport és gazdasági élet bármely területén kiemelkedően hasznos munkát végzett és ennek révén a nagyközség érdekeit növelő, maradandó eredményeket ért el, továbbá példamutató emberi magatartása miatt egyébként köztiszteletben áll.

(3) A díszpolgári cím választási ciklusonként egy alkalommal adományozható, a ciklus utolsó évében. A képviselőtestület két díszpolgári címet adományozhat úgy, hogy adhat egyrészt arra érdemes élő személynek és adhat egyet elhalálozás esetén posztumusz kitüntetésként is.

(4) A díszpolgári címmel külön erre a célra készített díszoklevél, nemesfémből készült emlék plakett jár (Aranybronz anyagból készült, 8,5 cm átmérőjű, 5 mm vastagságú kétoldalas érem. Előoldalon Kál stilizált látképe, felül „PRO CIVITATE” felírat, alul „KÁL” felirattal, hátoldalán Kál címere látható).”

**2. §** (1) A „Kál Nagyközség Díszpolgára” cím birtokosa az adományozástól kezdve viselheti a kitüntető címet, valamint élvezi azokat a kiváltságokat, amelyek e rendelet szerint a díszpolgárokat megilleti.

(2) A „Kál Nagyközség Díszpolgára” cím birtokosa:

a) tanácskozási joggal részt vehet a képviselő-testület nyilvános ülésein

b) az önkormányzat által rendezett minden ünnepségre hivatalos, és lehetőség szerint ezeken megkülönböztetett hely illeti meg

c) díjtalanul látogathatja az önkormányzat valamennyi közművelődési intézményét és azok rendezvényeit

d) jogosult a nagyközségről készült monográfia egy tiszteletbeli példányára.

1. **AZ ELISMERÉS ADOMÁNYOZÁSÁNAK RENDJE**

**3. §** [[2]](#footnote-2) A díszpolgári cím a falunap megnyitó ünnepségen kerül átadásra.

**4. §** (1) [[3]](#footnote-3) A díszpolgári cím odaítélését és átadását megelőző eljárás lefolytatására a Képviselő-testület az Ügyrendi Bizottságot jelöli ki. Az Ügyrendi Bizottság a nagyközség köztiszteletben álló polgárait, különböző szervezetek, érdekközösségek, valamint a lakóhelyi közösségek képviselőit is felkérhetik név szerint javaslattételre.

(2) [[4]](#footnote-4) A díszpolgári címre javaslatot az Ügyrendi bizottsághoz a választási ciklus utolsó évének március 28. napjáig lehet írásba benyújtani. A képviselőtestület ideiglenes bizottságot is hozhat a javaslat megtételére.

(3) Az Ügyrendi Bizottság az április havi testületi ülésre tesz ajánlást a cím odaítélésére. Egyetértés hiányában rangsor szerinti alternatív javaslatot terjeszt a Képviselő-testület elé. A Képviselő-testület az április havi ülésén dönt a cím adományozásáról.

(4) Az elismerésre érdemes személy elhalálozása esetén az elismerés átvételére a legközelebbi hozzátartozó jogosult.

(5) A Képviselő-testületben az elismerés odaítélésére a megválasztott települési képviselők több mint felének szavazata szükséges.

**3. AZ ELISMERÉS VISSZAVONÁSA**

**5. §** (1) A díszpolgári cím visszavonható, ha az elismerésben részesített személy arra érdemtelenné válik.

(2) Érdemtelen az elismerésre különösen az, akit a bíróság a közügyek gyakorlásától jogerős ítéletével eltiltott. Ebben az esetben az elismerést vissza kell vonni.

(3) A visszavonás módjára a 4. §-ban foglalt szabályokat kell megfelelően alkalmazni.

1. **VEGYES ÉS ZÁRÓ RENDELKEZÉS**

**6. §** (1) Az elismerésben részesített személyekről a polgármester nyilvántartást vezet és gondoskodik a 2. § (2) bekezdésében foglalt rendelkezések érvényesüléséről.

(2) Az elismerések és juttatások költségeinek fedezetét a hivatal éves költségvetésében kell biztosítani.

**7. §** (1) E rendelet 2014. november 27-én kerül kihirdetésre és 2015. január 1-én lép hatályba.

(2) E rendelet hatályba lépésével egyidejűleg hatályát veszti a „Kál Nagyközség Díszpolgára” cím alapításáról és adományozásáról szóló, 10/2006.(III.30.) önkormányzati rendelettel módosított 14/2004.(IX.30.) önkormányzati rendelete.

Morvai János dr. Szabó Anikó

polgármester jegyző

A rendelet kihirdetve 2014. november 27.

dr. Szabó Anikó

jegyző

1. Módosította a 4/2024. (IV.9.) Önkormányzati rendelet. Hatályos: 2024. IV.09-től. [↑](#footnote-ref-1)
2. Módosította a 2/2017. (III.30.) Önkormányzati rendelet. Hatályos 2017. IV.01-től. [↑](#footnote-ref-2)
3. Módosította a 4/2024. (IV.9.) Önkormányzati rendelet. Hatályos: 2024. IV.09-től. [↑](#footnote-ref-3)
4. Módosította a 2/2017. (III.30.) Önkormányzati rendelet. Hatályos 2017. IV.01-től. [↑](#footnote-ref-4)